สคร.ชงเสนอ 2 โครงการรถไฟฟ้ามูลค่า 334,207 ลบ.ต่อบอร์ด PPP ก.พ.นี้
สคร. เตรียมเสนอ 2 โครงการรถไฟฟ้าสายสีชมพู - สีเหลืองที่อยู่ใน PPP Fast Track ให้คณะกรรมการ PPP พิจารณา ก.พ. ก่อนชงเข้าครม.ในเดือน มี.ค.นี้ ซึ่งรวมมูลค่าการลงทุนทั้งสิ้นประมาณ 334,207 ลบ.
14 ม.ค. 2559

นายเอกนิติ นิติทัณฑ์ประภาศ ผู้อำนวยการ สำนักงานคณะกรรมการนโยบายรัฐวิสาหกิจ หรือ สคร.เปิดเผยว่า สำหรับความคืบหน้ามาตรการเร่งรัดโครงการให้เอกชนร่วมลงทุนในกิจการของรัฐ หรือ PPP Fast Track หลังจากที่คณะกรรมการฯได้เห็นชอบโครงการขนาดใหญ่ของกระทรวงคมนาคมที่มีความพร้อมในการดำเนินการตามมาตรการ PPP fast Track 5 โครงการ
รวมมูลค่าการลงทุนทั้งสิ้นประมาณ 334,207 ล้านบาท ประกอบด้วย 1.โครงการรถไฟฟ้าสายสีชมพู ช่วงแคราย – มีนบุรี มีมูลค่าโครงการ 56,725 ล้านบาท 2.โครงรถไฟฟ้าสายสีเหลือง ช่วงลาดพร้าว – สำโรง มีมูลค่าโครงการ 54,768 ล้านบาท
และ3.โครงการรถไฟฟ้าสายสีน้ำเงิน ช่วงหัวลำโพง – บางแคและช่วงบางซื่อ – ท่าพระ มีมูลค่าโครงการ 82,600 ล้านบาท 4. โครงการทางหลวงพิเศษระหว่างเมือง สายบางประอิน – นครราชสีมา มีมูลค่าโครงการ 84,600 ล้านบาท และ5.โครงการทางหลวงพิเศษระหว่างเมือง สายบางใหญ่ – กาญจนบุรี มีมูลค่าโครงการ 55,620 ล้านบาท
ทั้งนี้ โครงการทางหลวงพิเศษระหว่างเมืองจะเป็นการลงทุนของรัฐในเรื่องงานโยธาและให้ เอกชนเป็นผู้บริหารและบำรุงรักษาโครงการ ซึ่งขณะนี้มี 2 โครงการที่ส่งเรื่องมายัง สคร.เรียบร้อยแล้ว คือ โครงการรถไฟฟ้าสายสีชมพู และสีเหลือง ซึ่งคาดว่าจะสามารถให้คณะกรรมการ PPP พิจารณาได้ภายในเดือนก.พ.นี้ ก่อนที่จะเสนอเข้า ครม. ต่อไปในเดือนมี.ค.
ส่วนโครงการรถไฟฟ้าสายสีน้ำเงินนั้น อยู่ระหว่างการติดตามในเรื่องต่างๆ ขณะที่โครงการทางหลวงพิเศษระหว่างเมือง ได้ขยายเรื่องการดำเนินการไปจนถึงเดือนมิ.ย. เนื่องจากมีความล่าช้าในส่วนของการจัดทำรายละเอียดเพิ่มเติม โดยยืนยันว่า โครงการทั้ง 3 โครงการจะแล้วเสร็จในปีนี้อย่างแน่นอน
นอกจากนี้ในส่วนของความคืบหน้าของกองทุนไทยแลนด์ฟิวเจอร์สฟันด์ว่า อยู่ระหว่างการดำเนินงาน 3 ส่วนไปพร้อมกัน ซึ่งประกอบด้วย 1.งานด้านโครงการ ซึ่งในเบื้องต้นได้มีการเดินหน้าหารือกับกระทรวงคมนาคมแล้ว ถึงคุณลักษณะโครงการที่จะเข้ามาอยู่ในกองทุนไทยแลนด์ฟิวเจอร์สฟันด์ว่าควรมีลักษณะอย่างไรบ้าง 2.การทำโครงการทางการเงิน โดยการประชุมคณะกรรมการฯอยู่ระหว่างหาที่ปรึกษาทางการเงิน หรือ FA และ 3.การกำหนดกติกา และในส่วนของกฎหมายที่จะมีการการันตีผลตอบแทนขั้นต่ำ โดยจะทำอย่างไรให้เหมาะสม เพื่อสร้างความเชื่อมั่นให้กับนักลงทุน ซึ่งคาดว่าทั้งหมดจะมีความชัดเจนภายในเดือนมิ.ย. นี้แน่นอน
 
 